REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/81**-**16

22. februar 2016. godine

B e o g r a d

ZAPISNIK

37. SEDNICE ODBORAZA ZDRAVLjE I PORODICU

ODRŽANE 22. FEBRUARA 2016. GODINE

Sednica je počela u 9,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, prim. dr Ninoslav Girić, dr Predrag Mijatović, prof. dr Mileta Poskurica, prof. dr Milan Knežević, mr. dr Ljubica Mrdaković Todorović, dr Vesna Rakonjac, dr Radoslav Jović, Anamarija Viček, mr sci. med. dr Darko Laketić, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici nisu prisustvovali članovi Odbora: dr Aleksandar Radojević i Srđan Kružević, kao ni njihovi zamenici.

Pored članova Odbora sednici su prisustvovali narodni poslanici: Mirjana Dragaš i dr Aleksandar Peranović.

Sednici su prisustvovali ipredstavniciMinistarstva zdravlja: državni sekretar doc. dr Ferenc Vicko, pomoćnik ministra u Sektoru za inspekcijske poslove prim. dr Zoran Panajotović, pomoćnik ministra u Sektoru za za javno zdravlje i programsku zdravstvenu zaštitu dr Vesna Knjeginjić, rukovodilac Grupe za javno zdravlje dr Snežana Pantić Aksentijević, samostalni savetnik Fetija Omeragić, pomoćnik ministra u Sektoru za inspekcijske poslove dr Nada Milić, predsednik Radne grupe za izradu Predloga zakona o javnom zdravlju prof. dr Vesna Bjegović i predstavnik Republičke stručne komisije za zaštitu stanovništva od zaraznih bolesti doc. dr Goran Stevanović; predstavnici Republičkog fonda za zdravstveno osiguranje: pomoćnik direktora Sektora za zdravstveno osiguranje i pravne poslove Vesna Stanišić i načelnica Odeljenja za zdravstveno osiguranje i normativnu delatnost Dragana Jevremović; direktor Instituta za javno zdravlje Srbije "Dr Milan Jovanović Batut" dr sci. med. Dragan Ilić i direktor Instituta za imunologiju i virusologiju "Torlak" dr Vera Stojiljković.

Na predlog predsednice Odbora, jednoglasno, usvojen je sledeći:

D n e v n i r e d

1. Razmatranje Predloga zakona o javnom zdravlju, koji je podnela Vlada, u načelu;
2. Razmatranje Predloga zakona o zaštiti stanovništva od zaraznih bolesti, koji je podnela Vlada, u načelu;
3. Razno.

Pre prelaska na razmatranje utvrđenog dnevnog reda, jednoglasno je prihvaćen predlog predsednice Odbora prof. dr Slavica Đukić Dejanović da se o prvoj i drugoj tački dnevog reda vodi zajednički načelni pretres, saglasno članu 76. Poslovnika Narodne skupštine i usvojen je, bez primedaba, Zapisnik 36. sednice Odbora, koja je održana 28. januara 2016. godine.

Prva i druga tačka dnevnog reda: Razmatranje Predloga zakona o javnom zdravlju, koji je podnela Vlada, u načelu; Razmatranje Predloga zakona o zaštiti stanovništva od zaraznih bolesti, koji je podnela Vlada, u načelu.

Predsednica Odbora prof. dr Slavica Đukić Dejanović, podsetila je da su predloženi zakoni u skupštinskoj proceduri od 20. februara 2016. godine, da se razmatraju po hitnom postupku, te da shodno tome amandmane na iste treba podneti do početka načelnog pretresa tih predloga zakona. Istakla je da je donošenje ovih zakona neophodno i zbog međunarodno preuzetih obaveza, kao što je Sporazum o stabilizaciji i pridruživanju između Evropske unije i Republike Srbije, kao i radi usklađivanja našeg zakonodavstva sa pravom Evropske unije. Potom je saglasno članu 79. Poslovnika Narodne skupštine, otvorila raspravu u načelu.

Državni sekretar u Ministarstvu zdravlja doc. dr Ferenc Vicko, donošenje Zakona o javnom zdravlju ocenjuje kao najbolji način za sveobuhvatno uređivanje ove oblasti, imajući u vidu da su od dana stupanja na snagu važećeg zakona, 9. septembra 2009. godine, usvojeni novi javnozdravstveni dokumenti u Evropi i svetu koje bi trebalo da sledi i Republika Srbija. Podsetio je da su zemlje članice Svetske zdravstvene organizacije za region Evrope, među kojima i Republika Srbija, na Malti 11. septembra 2012. godine usvojile politiku „Zdravlje 2020“ sa idejom da se zdravlje zastupa u svim politikama. Istim povodom, 13. septembra 2013. godine je usvojen akcioni plan sa 10 oblasti delovanja u javnom zdravlju, kojim su prvi put definisane javnozdravstvene funkcije/oblasti za Evropu. Aktivnosti institucija Evropske unije tekle su u istom smeru, pa je 11. marta 2014. godine usvojen novi program EU za aktivnosti u oblasti zdravlja od 2014. do 2020. godine. Takođe, Ujedinjene nacije su 25. septembra 2015. godine usvojile Rezoluciju o Ciljevima održivog razvoja do 2030. godine, kojom su značajno prepoznate nadležnosti u oblasti javnog zdravlja. Kao najvažniji razlog za donošenje novog zakona je naveo činjenicu da je oblast javnog zdravlja uređena propisima čije je sprovođenje u nadležnosti više ministarstava, te neophodnost usklađivanja deset prepoznatih ključnih oblasti delovanja javnog zdravlja sa preporukama Regionalne kancelarije Svetske zdravstvene organizacije za Evropu. Podsetio je da je usaglašavanje sa propisima EU u oblasti javnog zdravlja u Srbiji započeto donošenjem Strategije javnog zdravlja, koja je usvojena 17. marta 2009. godine i Zakona o javnom zdravlju, koji je stupio na snagu 9. septembra 2009. godine. Nova strategija „Zdravi ljudi, zdravlje u svim politikama: Strategija javnog zdravlja u Republici Srbiji 2016 – 2025“ predložena je u skladu sa zatečenom situacijom i međunarodnim dokumentima, u kojima je prepoznata obaveza donošenja Zakona o javnom zdravlju.

Izradi Zakona o zaštiti stanovništva od zaraznih bolesti pristupilo se imajući u vidu da je od 2004. godine do donošenja novog zakona 2015. godine prošlo više od deset godina i činjenicu da je u tom periodu došlo do razvoja zdravstvene zaštite i potrebe za usklađivanjem nacionalnog zakonodavstva sa evropskim propisima, odnosno Međunarodnim zdravstvenim pravilnikom, drugim međunarodnim aktima i preporukama Svetske zdravstvene organizacije i Evropske unije. Novim zakonom propisane su opšte, posebne, vanredne i druge mere za zaštitu stanovništva od zaraznih bolesti, te obaveze zdravstvenih ustanova, pravnih lica, nadležnih državnih organa, lokalne samouprave, privatne prakse, preduzetnika, zdravstvenih radnika i građana u preduzimanju mera za sprečavanje i suzbijanje zaraznih bolesti, kao i obaveze utvrđene Međunarodnim zdravstvenim pravilnikom (MZP) i drugim međunarodnim aktima. Novim zakonskim rešenjem propisano je da će Zavod za javno zdravlje osnovan za teritoriju Republike razmenjivati informacije sa Svetskom zdravstvenom organizacijom u situaciji vanrednog događaja, da će vršiti potvrđivanje slučaja u SZO i da će donositi Plan aktivnosti u primeni MZP u saradnji sa drugim ministarstvima. Istakao je da se donošenjem ovog zakona obezbeđuje visok nivo zaštite života i zdravlja ljudi, kroz jasnije utvrđene mere prava, obaveze i odgovornosti subjekata u sprovođenju, suzbijanju i iskorenjivanju zaraznih bolesti. Zatim, propisano je da sprovođenje mera zaštite stanovništva od zaraznih bolesti ima prioritet u odnosu na sprovođenje ostalih mera u oblasti zdravstvene zaštite; ugrađena je odredba o obaveznoj imunizaciji, a u slučaju epidemije zarazne bolesti i obavezna vanredna imunizacija. Na kraju izlaganja, pomenuo je da će se u roku od 12 meseci od dana stupanja na snagu ovog zakona doneti podzakonski akti kojima će se bliže urediti oblast zaštite stanovništva od zaraznih bolesti i dodao da se ovim zakonom postiže najviši mogući stepen zaštite stanovništva od zaraznih bolesti.

U diskusiji povodom ovih tačaka dnevnog reda, učestvovali su: prof. dr Vesna Bjegović, prim. dr Zoran Panajotović, dr Vesna Rakonjac, prof. dr Dušan Milisavljević, mr sci. med. dr Darko Laketić i prof. dr Slavica Đukić Dejanović.

Dr Vesna Rakonjac se osvrnula na odredbe Predloga zakona o javnom zdravlju kojima se reguliše sprovođenje javnog zdravlja u oblasti životne i radne sredine i iznela stav da u ove aktivnosti, pored Instituta za medicinu rada i zavoda za zdravstvenu zaštitu radnika, treba ponovo uključiti zavode za javno zdravlje, imajući u vidu da oni poseduju visoko stručan kadar koji adekvatno može da pruži ove usluge. Zanima je da li će se novim zakonskim rešenjima sanitarnoj inspekciji vratiti nadležnosti nad kontrolom zdravstvene ispravnosti životnih namirnica u objektima široke primene, kao i to da li će ona vršiti kontrolu sanitarnih knjižica u ugostiteljskim objektima. U vezi sa propisanim finansiranjem javnog zdravlja, između ostalog, prodajom usluga i proizvoda u sistemu javnog zdravlja, zanima je da li će zavodi za javno zdravlje tim sredstvima moći da nagrade svoje zaposlene koji rade na terenu i nisu plaćeni za taj prekovremeni rad.

Prof. dr Vesna Bjegović, predsednik Radne grupe za izradu Predloga zakona o javnom zdravlju, deli stav da se zavodi za javno zdravlje poslednjih godina nalaze u neravnopravnom položaju u odnosu na ostale ustanove koje se nalaze u mreži zdravstvenih ustanova. Naime, oni su prepušteni zakonima tržišta i prinuđeni su da iz vlastitih sredstava plaćaju svoje tekuće operativne troškove. Napomenula je da su ovi zavodi ranije bili nadležni za sprovođenje javnog zdravlja u oblasti radne okoline i zdravlja radno aktivnog stanovništva, ali i to da bi vraćanje te nadležnosti u ovom trenutku zahtevalo ogromne napore. Međutim, slaže se da to pitanje treba razmotriti i možda kroz amandmane ponuditi kao ponovno rešenje. Kao pozitivno u Zakonu o javnom zdravlju je istakla regulisanje usluga obezbeđivanja zdravstvene ispravnosti vode i vazduha, koje više nisu prepuštene tržištu i dodala da će mnoga pitanja biti detaljnije regulisana podzakonskim aktima, koji će se doneti u roku od godinu dana od dana stupanja na snagu ovog zakona.

Prof. dr Dušan Milisavljević je izrazio nezadovoljstvo načinom vođenja i sazivanja sednice. Smatra da se objedinjavanjem 14 tačaka dnevnog reda na plenarnoj sednici i podnošenjem ova dva nova zakona iz oblasti zdravstva po hitnom postupku, onemogućava kvalitetna i konstruktivna rasprava o istim, kao i to da o predloženim zakonskim rešenjima prevashodno treba čuti mišljenje ljudi iz struke.

Predsednica Odbora prof. dr Slavica Đukić Dejanović, sugerisala je da sve predloge za unapređenje predloženih zakonskih rešenja treba ponuditi kroz amandmane. Izrazila je neslaganje sa prethodnim stavom da se ova dva zakona donose na brzinu, s obzirom na to da su sve zainteresovane strane imale priliku da u protekle dve godine na javnim raspravama iznesu svoje stavove o ovim propisima, dok je javnost imala priliku da to uradi putem pošte ili elektronskim putem na adresu Ministarstva zdravlja.

Prim. dr Zoran Panajotović, pomoćnik ministra u Sektoru za inspekcijske poslove, objasnio je da su pitanja zdravstvene ispravnost hrane i vode regulisana Zakonom o bezbednosti hrane i Zakonom sanitarnom nadzoru. U vezi sa tim je najavio donošenje izmena ovih zakona, kojima će kompletan nadzor hrane u prometu preći u nadležnost Ministarstva zdravlja.

Mr sci. med. dr Darko Laketić je podržao predložene zakone i pohvalio zalaganje prisutnih predstavnika Ministarstva zdravlja na njihovom donošenju.

Nakon rasprave, Odbor jeu skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predloga zakona o javnom zdravlju i Predlog zakona o zaštiti stanovništva od zaraznih bolesti, koji je podnela Vlada, u načelu.

Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

Treća tačka dnevnog reda – **Razno**

Povodom ove tačke dnevnog reda nije bilo predloga i diskusije.

Sednica je završena u 10.00 časova.

SEKRETAR PREDSEDNIK

Božana Vojinović Prof. dr Slavica Đukić Dejanović